Mynenn gunstigenn groth mydt jrbedinge alles guden to vornhe. Ersame vnde vorsichtige wolwisze besundere gude vrunde. Hans van Ecken, burger der stadt Abow, myn leue getruwe, hefft sick vor my gans hochlick boelaget wo dat jwe ersamheide sijn hues, by jw jn jwer stadt stande vnde he dar vp viffhundert marck botalet, ane alle to sprake angetastet vnde vorkofft hebben, dar bouenenst noch ij(c) mark by her Johan Kalen radtmanne, Linken Lossken iij(c) mark, burgere gedachter jwer stadt, hinderstellich vnde schuldich syn gebleuen, vnde wo woll he to velen tyden szodane v(c) mark van wegen synes hueszes ock den andere schulde befordert vnde gemanet hefft, szo kan he doch nichtes irlangen. Szo hefft he dese haluen my angefallen, dat ick vor oeme an J. E. vpt fruntligste mochte scryuen vnde szo ick denne to des suluen Hanszes, myns leuen getruwen, bede vnde forderinge nicht ungeneget. Bidde fruntlikere bede vnde andechtiges borgers szo ick gutligst mach, dat J. E. willen gedachten Hansze, myn dener, szodane vorgerorde v(c) mark bohanden lathen vnde botalen sampt den anderen schulden nach vnderrichtinge J. E. berorden borgeren mydt vorleninge veliges geleides aff vnde tho, sunder jenich vorvorhinderent mogen vorghunnen sick desse beth myt J. E. ock anderen synen schuldeneren to vordragen, vorhope vnde twiuele nicht men J. E. werden eme dusser myner vtscrifft laten fruchtbarheit fynden vnde geneten; wor deme anders geschege, moth ick deme suluen wes rechtes is bohelpen szo ick my nichtes vorhape werdt syn van noden. Wor ick sustes J. E. kan wedder to willen syn, des bin ick genegt vnde do idt gerne mydt der hulpe Gades, deme jck juwe ersamheide bouele. Screuen jlende vnder myn secrett vp Abow sloth am dage Laurentij martiris anno etc. xiij°, Sten Sture rittere Swedenrikes vorstendere. Adress: Denn ersamenn vnnde vorsichtigen wolwiszenn herenn burgemeysteren vnde radtmannen der stadt Reuel, mynen holdenn ghunneren vnde guden vrundenn.